PRILOGA K ZAKONODAJNI RESOLUCIJI

Izjave Komisije o Uredbi (EU) 2022/991 Evropskega parlamenta in Sveta (1)

Izjava Komisije o izvajanju mehanizma, s katerim Europol predlaga izdajo razpisov ukrepov v Schengenskem informacijskem sistemu

V okviru ocene na podlagi člena 68(3) Uredbe (EU) 2016/794, ki jo bo Komisija izvedla tri leta po začetku veljavnosti te uredbe o spremembi Uredbe (EU) 2016/794, bo Komisija poročala o operativnem učinku novega mehanizma, vzpostavljenega s členom 4(1)(r) Uredbe (EU) 2016/794. V okviru tega mehanizma lahko Europol državam članicam na podlagi podatkov, ki jih prejme od tretjih držav ali mednarodnih organizacij, predlaga, naj v Schengenski informacijski sistem vnesejo informativne ukrepe v interesu Unije o osebah, vpletenih v terorizem ali huda kazniva dejanja in organizirani kriminal. Komisija bo navedeno oceno izvedla na podlagi poročil Europola o predlogih za razpise ukrepov v Schengenskem informacijskem sistemu in o poznejših razpisih ukrepov, ki jih države članice vnesejo v Schengenski informacijski sistem.

Izjava Komisije o odnosih med Europolom in Evropskim javnim tožilstvom

Po mnenju Komisije določbe o odnosih med Europolom in Evropskim javnim tožilstvom, kot so določene v členu 20a Uredbe (EU) 2016/794, ne morejo omejevati obveznosti Europola, ki izhajajo iz člena 24(1) Uredbe Sveta (EU) 2017/1939, zato se razlagajo in uporabljajo v skladu z navedenim členom.

Izjava Komisije o določbah za sodelovanje Europola s tretjimi državami

V zvezi s pravili za sodelovanje Europola s tretjimi državami Komisija ugotavlja, da je za vsak prenos osebnih podatkov iz Europola tretji državi na podlagi „pravno zavezujočega instrumenta“ potreben mednarodni sporazum v skladu s členom 218 Pogodbe, kot je že določeno v členu 25(1)(b) Uredbe (EU) 2016/794. Komisija tudi ugotavlja, da mora vsak prenos osebnih podatkov iz Europola tretji državi na podlagi ocene ustreznih zaščitnih ukrepov, ki jo opravi Europol, izpolnjevati zahteve iz sodne prakse Sodišča Evropske unije (2), torej mora Europol skleniti, da raven varstva podatkov v tretji državi zagotavlja bistveno enakovrednost v smislu varstva podatkov. Dopuščanje prenosov podatkov na podlagi take ocene brez predhodnega soglasja Evropskega nadzornika za varstvo podatkov iz člena 25(6) Uredbe (EU) 2016/794 bo ustvarilo tveganja, da bo na podlagi različne ocene zaščitnih ukrepov za varstvo podatkov Evropski nadzornik za varstvo podatkov posredoval naknadno, in bi tako lahko negativno vplivalo na sodelovanje organov za preprečevanje, odkrivanje in preiskovanje kaznivih dejanj.

Izjava Komisije o krepitvi sodelovanja med Europolom in Interpolom

Komisija opozarja, da si v tekočih pogajanjih o sporazumu o sodelovanju med Evropsko unijo in Mednarodno organizacijo kriminalistične policije (ICPO-INTERPOL) ter v skladu s pogajalskimi smernicami Sveta (3) prizadeva okrepiti sodelovanje med Europolom in Interpolom, pri čemer upošteva najnovejše dogodke v boju proti terorizmu, čezmejnemu in mednarodnemu hudemu organiziranemu kriminalu ter trenutne operativne potrebe in Europolov mandat. Komisija si v skladu s pogajalskimi smernicami Sveta (4) prizadeva zagotoviti, da bo sporazum pravna podlaga za pooblastitev Europola za dostop do ustreznih Interpolovih podatkovnih zbirk za opravljanje njegovih nalog.

Izjava Sveta o Interpolovih rdečih tiralicah v okviru sprejetja Uredbe (EU) 2022/991 Evropskega parlamenta in Sveta (5)

V okviru stalnega sodelovanja med EU in Interpolom Svet pozdravlja napredek Interpola pri vzpostavljanju notranjih mehanizmov za oceno – pred objavo in razpošiljanjem rdečih tiralic – morebitnih kršitev statuta Interpola. Države članice, ki bodo pri teh prizadevanjih še naprej podpirale Interpol, pozdravljajo dejstvo, da je predstavnik Interpola na ravni delovne skupine Sveta poročal o teh prizadevanjih Interpola za preprečevanje zlorabe rdečih tiralic iz političnih razlogov ali zlorabe, ki privede do kršitev človekovih pravic, ter pozivajo k stalni in redni izmenjavi tozadevnih informacij med Interpolom in njegovimi „nacionalnimi centralnimi biroji“, da bi povečali ozaveščenost o ukrepih, ki jih države članice morajo sprejeti v sodelovanju z Interpolom. Svet bo Interpol še naprej podpiral pri spodbujanju obstoječih Interpolovih standardov in postopkov za kakovost podatkov ter za skladnost s temi standardi in postopki ter bo Interpol redno pozival, naj ga obvešča na ravni delovne skupine.

(1) Uredba (EU) 2022/991 Evropskega parlamenta in Sveta z dne 8. junija 2022 o spremembi Uredbe (EU) 2016/794 v zvezi s sodelovanjem Europola z zasebnimi strankami, obdelavo osebnih podatkov s strani Europola v podporo preiskavam kaznivih dejanj ter vlogo Europola na področju raziskav in inovacij (UL L 169, 27.6.2022, str. 1).

(2) Mnenje 1/15 z dne 26. julija 2017, Sporazum o PNR med EU in Kanado, ECLI:EU:C:2017:592, ter sodbi z dne 6. oktobra 2015, Schrems, C-362/14, ECLI:EU:C:2015:650, in z dne 16. julija 2020, Schrems II, C-311/18, ECLI:EU:C:2020:559.

(3) Sklep Sveta (EU) 2021/1312 z dne 19. julija 2021 o pooblastilu za začetek pogajanj o sporazumu o sodelovanju med Evropsko unijo in Mednarodno organizacijo kriminalistične policije (ICPO-INTERPOL).

(4) Sklep Sveta (EU) 2021/1312 z dne 19. julija 2021 o pooblastilu za začetek pogajanj o sporazumu o sodelovanju med Evropsko unijo in Mednarodno organizacijo kriminalistične policije (ICPO-INTERPOL).

(5) Uredba (EU) 2022/991 Evropskega parlamenta in Sveta z dne 8. junija 2022 o spremembi Uredbe (EU) 2016/794 v zvezi s sodelovanjem Europola z zasebnimi strankami, obdelavo osebnih podatkov s strani Europola v podporo preiskavam kaznivih dejanj ter vlogo Europola na področju raziskav in inovacij (UL L 169, 27.6.2022, str. 1).